Na temelju članka 14. Zakona o zaštiti od požara („Narodne novine“ broj 43/16), Programa aktivnosti u provedbi posebnih mjera zaštite od požara od interesa za Republiku Hrvatsku u 2019. godini („Narodne novine“ broj 35/19) i članka 53. statuta Grada Šibenika („Službeni glasnik Grada Šibenika“, broj 2/21), na prijedlog Stožera civilne zaštite Grada Šibenika, Gradonačelnik Grada Šibenika donosi

PLAN
motrenja, čuvanja i protupožarnih ophodnji u 2021. godini

1. OPĆE ODREDBE

Članak 1.

Plan motrenja, čuvanja i protupožarnih ophodnji (u daljnjem tekstu: Plan), donosi se s ciljem ranog i pravovremenog otkrivanja i dojave požara otvorenog prostora na području Grada Šibenika.

Planom se utvrđuje sljedeće: vrijeme, osobe, materijalna i financijska sredstva za provedbu mjera, radnji i postupaka u datim okolnostima.

1. MOTRENJE

Članak 2.

Na području Grada Šibenika motriteljska aktivnost provodi se putem nadzornih kamera koje prate dežurni djelatnici u Županijskom vatrogasnom operativnom centru. U slučaju pojave požara Županijski vatrogasni operativni centar u Šibeniku radio vezom odmah će izvjestiti dežurnu službu u Javnoj vatrogasnoj postrojbi Grada Šibenika i najbližu postrojbu Dobrovoljnog vatrogasnog društva, te ostale vatrogasne snage sukladno Planu podizanja vatrogasnih postrojbi.

U razdoblju od 01. lipnja do 30. rujna, dodatno će se vršiti motrenje i protupožarne ophodnje u organizaciji Hrvatskih šuma d.o.o. Split- Šibenik u suradnji s Dobrovoljnim vatrogasnim društvima.

 Motrionica „Parizovac“ – nalazi se na predjelu brda Parizovac nedaleko od Perkovića, na nadmorskoj visini od 482 m, unutar G.J. TRTAR, odsjek 134a (46 80 53; N 48 39 931) – omogućava motrenje u svim smjerovima, vidljivost je preko 30 km ovisno o vremenskim prilikama. Pokriva dio područja u G.J. Trtar, K.Draga, Jamina i Jelinjak.

 Na motrionici će biti zaposleni djelatnici DVD Perković. Vrijeme rada motriteljskog mjesta je 06-22 h, u 2 smjene, po jedan motritelj u smjeni, i to od 01.06.- 30.09.2020. neprekidno.

S njima se može stupiti u vezu putem mobilnog telefona. Motriteljsko mjesto je opremljeno pored mobilnog telefona i sa kartom područja koje pokriva, dalekozorom, naprtnjačom za gašenje, metlenicom.

Motrionica „Orlice“ – nalazi se na predjelu najviše kote brda Orlice, na nadmorskoj visini od 509 m, unutar G.J. JELINJAK, odsjek 13a (E 46 30 63; N 48 33 323) – pokriva područje G.J. Jelinjak. Nadzor prostora je potpun, a obavlja ga posada Hrvatskih Šuma, jer je motrenje moguće u svim smjerovima.

Na motriteljskom mjestu će biti zaposleno 3 motritelja. Vrijeme rada motriteljskog mjesta je 06-22 h, u 2 smjene, po jedan motritelj u smjeni, i to od 01.06.- 30.09.2020. neprekidno. S njima se može stupiti u vezu putem mobilnog telefona. Motriteljsko mjesto je opremljeno pored mobilnog telefona i sa kartom područja koje pokriva, dalekozorom, naprtnjačom za gašenje, metlenicom.

1. PROTUPOŽARNE OPHODNJE

Članak 3.

Uz motriteljsku službu organizirati će se i protupožarne auto-ophodnje sastavljene od

 interventnih grupa Dobrovoljnih vatrogasnih društava kao i prema potrebi pripadnici Javne vatrogasne postrojbe grada Šibenika s šumskim vatrogasnim vozilima. Protupožarne ophodnje ustrojavaju se s ciljem poduzimanja mjera za uklanjanje potencijalnih izvora opasnosti, odnosno pravovremeno otkrivanje i gašenje požara u samom začetku. Auto ophodnje provoditi će se na posebno ugroženim područjima, a posebno u dane povećane opasnosti sukladno indeksu opasnosti od nastanka požara na otvorenom prostoru po nalogu zapovjednika Javne vatrogasne postrojbe Grada Šibenika.

Članak 4.

Protupožarne auto-ophodnje nadzirati će slijedeća područja:

* DVD „Šibenik“, Šuma Šubićevac- Rokići- Ražine,
* DVD „Zaton“, Raslina- Zaton- Šibenski most-Benkovačka cesta,
* DVD „Grebaštica“, Šuma Jelinjak- Šparadići- Bilo,
* DVD „Brodarica- Krapanj“, Brodarički most- Jadrtovac,
* DVD „Zablaće“, Zablaće- Velike soline- Male soline- Podsolarsko,
* DVD „Zlarin“, ophodnja plovilom oko otoka Zlarina i Obonjana
* DVD „Perković“, Perković- Slivno- Danilo Kraljice- Vrpolje,
* DVD „Kaprije“ , područje otoka Kaprija,
* DVD „Žirje“ , područje otoka Žirja,
* JVP „Šibenik“, Lozovac – ulaz u NP Krka.
1. OPREMANJE I FINANCIRANJE

Članak 5.

Financijska sredstva za provedbu mjera, radnji i postupaka osigurana su u Proračunu kroz redovno financiranje vatrogasnih aktivnosti. Za Dobrovoljna vatrogasna društva koja će pored redovne djelatnosti obavljati i motriteljsku službu, dodatna financijska sredstva ostvariti će putem posebnih Ugovora s Hrvatskim šumama.

1. ZAVRŠNA ODREDBA

Članak 6.

Ovaj Plan stupa na snagu danom donošenja, a objavit će se u „Službenom glasniku grada Šibenika“.

KLASA: 810-01/21-01/08

URBROJ:2182/01-10-21-1

Šibenik, 02. srpnja 2021. godina

GRADONAČELNIK

Željko Burić, dr. med.,v.r.